Document ID: 32008R1051

KOMISIJAS REGULA (EK) Nr. 1051/2008
(2008. gada 24. oktobris),
ar ko groza V pielikumu Padomes Regulai (EK) Nr. 1342/2007 attiecībā uz dažu Krievijas Federācijas tērauda izstrādājumu daudzuma ierobežojumiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1342/2007 par dažu tādu ierobežojumu pārvaldību, kuri attiecas uz noteiktu tērauda izstrādājumu importu no Krievijas Federācijas (1), un jo īpaši tās 5. pantu,
tā kā:
(1)
Eiropas Kopiena un Krievijas Federācija 2007. gada 26. oktobrī parakstīja nolīgumu par dažu tērauda izstrādājumu tirdzniecību (2) (“nolīgums”).
(2)
Nolīguma 3. panta 3. punktā paredz, ka attiecīgajā gadā neizmantotos daudzumus var pārcelt uz nākamo gadu ne vairāk kā 7 % apmērā no attiecīgā daudzuma ierobežojuma, kas noteikts nolīguma II pielikumā.
(3)
Saskaņā ar nolīguma 3. panta 4. punktu uz citām izstrādājuma grupām var pārcelt ne vairāk kā 7 % no attiecīgās izstrādājumu grupas daudzuma ierobežojuma, un pārcelšana starp izstrādājumu kategorijām ir pieļaujama ne vairāk kā 25 000 tonnu apmērā.
(4)
Krievija informēja Kopienu par nodomu izmantot 3. panta 3. un 4. punkta noteikumus nolīgumā noteiktajā termiņā. Tāpēc atbilstoši Krievijas prasībai ir lietderīgi veikt vajadzīgos pielāgojumus daudzuma ierobežojumos 2008. gadam.
(5)
10. pantā paredzēts, ka katras ikgadējās nolīguma atjaunošanas laikā daudzumus attiecībā uz katru izstrādājumu grupu palielina par 2,5 %.
(6)
Regula (EK) Nr. 1342/2007 ir attiecīgi jāgroza,
IR PIEŅĒMUSI ŠO REGULU.
1. pants
Regulas (EK) Nr. 1342/2007 V pielikumā noteiktos daudzuma ierobežojumus 2008. gadam aizstāj ar daudzuma ierobežojumiem, kas noteikti šīs regulas I pielikumā.
2. pants
Šīs regulas II pielikumā ir ietverti daudzuma ierobežojumi 2009. gadam, kas noteikti, piemērojot 10. panta 1. punktu 2007. gada nolīgumā starp Eiropas Kopienu un Krievijas Federāciju par dažu tērauda izstrādājumu tirdzniecību.
3. pants
Šī regula stājas spēkā nākamajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 24. oktobrī

Labels: 18
3
1